Usred panela današnje konferencije ‘Bolje obrazovanje, bolja Hrvatska’ na kojem je sudjelovao s ministricom znanosti i obrazovanja Blaženkom Divjak, poduzetnik Nenad Bakić na mobitelu je u jednom trenutku ugledao najavu novog broja tjednika Novosti sa svojom slikom na naslovnici i iznimno burno reagirao pred ministricom i ostalim sudionicima konferencije, obrušivši se na bivšeg voditelja kurikularne reforme Borisa Jokića.

Kako doznajemo, tijekom panela na kojem su uz njega i ministricu sudjelovali još sveučilišni profesor Neven Budak i nastavnik Danijel Vrbanac, Bakić je odjednom ustao i vidno ljutit počeo pokazivati naslovnicu Novosti posebnom savjetniku ministrice Mari Alavanji, a onda i samoj ministrici Divjak, koja je, inače, konferenciju napustila ranije jer joj je pozlilo.

- Točno je da mi je Nenad Bakić pokazao naslovnicu Novosti – potvrdio nam je telefonski Maro Alavanja, a upitan zbog čega misli da se to dogodilo dodao je da je Bakić nakon toga naslovnicu Novosti pokazivao i publici konferencije.

- Upozorio me na naslovnicu, a privatan razgovor nemam namjeru prepričavati – kazao nam je Alavanja.

Detalje incidenta potvrdila nam je i Rada Borić, aktivistkinja i zastupnica Nove ljevice u zagrebačkog Gradskoj skupštini, koja je i sama bila panelistkinja na spomenutoj konferenciji u Zagrebu, koju je organizirao dnevni list 24 sata.

- Usred panela na kojem je govorio s ministricom Blaženkom Divjak, profesorom Nevenom Budakom i nastavnikom Danijelom Vrbancem, na sasvim drugo pitanje moderatora panela Borisa Rašete Bakić je počeo govoriti kako ga ‘napadaju’. Okrenuo je prema publici novu naslovnicu, kako je rekao, ‘srpskih Novosti’, i rekao: ‘Gledajte kako me napadaju’. Na to je naknadno profesor Budak reagirao i rekao da su to hrvatske Novosti. Bakić je nakon toga optužio Borisa Jokića, koji je sjedio u publici, da je na tribini Radničke fronte rekao da su natječaji u kojima Bakić sudjeluje namješteni – kazala nam je Rada Borić.

Naslovnica novog broja Novosti, koji je na kioscima od petka, a čiju je najavu Bakić mogao danas vidjeti na našem portalu, uz njegovu je fotografiju opremljena naslovom ‘Uvjetna inteligencija’ i podnaslovom ‘Uvjeti višemilijunskog natječaja za nabavu mikroračunala u projektu koji je Nenad Bakić uvalio državi skrojeni su po mjeri Bakićevog britanskog partnera’. Zašto je nakon toga nasrnuo na Borisa Jokića, optužujući ga da je na prošlotjednoj tribini Radničke fronte ‘Trebaju li Hrvatskoj roboti ili nastavnici’ govorio o Bakićevim namještenim natječajima, ostalo je nejasno. Boris Jokić za Novosti je izričito demantirao da je tako nešto rekao.

- Ja to nisam rekao, osim toga, ta tribina je snimljena i svima dostupna. Svi to mogu provjeriti – kazao nam je Jokić, dodavši da ne želi više ništa komentirati.

Novosti u novom broju donose tekst pod naslovom ‘Bakić i robotići’ u kojem pišemo kako je Carnetov natječaj za nabavu mikroračunala za osnovne škole u sklopu projekta ProMikro, u koji je država ušla s Nenadom Bakićem, raspisan s uvjetima koji odgovaraju Bakićevom partneru, britanskoj kompaniji Premier Farnell. Ona se jedina i javila na natječaj, ponudivši državi svoje micro:bit-ove za 3,7 milijuna kuna.